Наталија Меклин-Кравцова
Наталија Фјодоровна Меклин-Кравцова (; Лубни, 8. септембар 1922 — Москва, 5. јун 2005), мајор Црвене армије, учесница Великог отаџбинског рата, писац и херој Совјетског Савеза.

Биографија 
Рођена је 8. септембра 1922. године у граду Лубни. Школовала се у Харкову и Кијеву, где је 1940. године завршила средњу школу. Током средње школе бавила се једриличарством. Уписала се и на школу једриличарства у Кијевском дому пионира. Године 1941. је завршила први курс при Московском институту за ваздухопловство.  

Након почетка Великог отаџбинског рата, одлучила се за одлазак на фронт. Током јула и августа 1941. године је учествовала у изградњи утврђења у Брјанској области. Почетком октобра 1941. године, поднела је захтев за пријем у 588. ноћни бомбардерски пук и на иницијативу хероја Совјетског Савеза Марине Раскове примљена је у овај пук. У граду Енгелс 1942. године је завршила војну пилотску школу, а у мају исте године је ступила у ратне операције. У чланство Свесавезне комунистичке партије (бољшевика) примљена је 1943. године.   

Током Великог отаџбинског рата била је — шеф комуникације ескадриле, пилот, виши пилот и командант лета авио пука. Борила се на јужном фронту од маја до јуна 1942, потом на Северно-кавкаском од јула до септембра 1942. године. Након тога је од септембра 1942. до јануара 1943. године била део Северене групе армија Заказавског фронта, а од јануара до новембра 1943. године на Севернокавкасном фронту. Од новембра 1943. до маја 1944. године била је у саставу Приморске армије, а након тога се до маја 1945. године борила у саставу Другог белоруског фронта. Командант лета Наталија Меклин је током рата извела велики број борбених летова, због чега је указом Президијума Врховног Совјета СССР-а 23. фебруара 1945. године добила почасно звање хероја Совјетског Савеза. 

Након завршетка рата, октобра 1945. године је била демобилисана и пребачена у резерву. Наставила је са школовањем и 1947. године је дипломирала на два курса филолошког факултета на Московском државном универзитету. Од октобра 1947. године је поново радила у Совјетској армији и 1953. године је дипломирала на Војном институту страних језика. Била је виши референтни и преводилац у Шестом директорату Министарства одбране Совјетског Савеза. Јануара 1956. године се удала за Јурија Феодоровича Кравцова, генерал-лајтнанта авијације.  

Од септембра 1957. године је радила као преводилац у Информационом одељењу Дирекције Генералштаба Совјетске армије, а затим у Издавачкој кући војно-техничке књижевности страних језика као тумач и уредник. Била је ангажована у књижевној делатности и написала је 17 књига. Од 1972. године је била члан Савеза писаца СССР-а, а након тога Савеза писаца Руске федерације.  

Умрла је 5. јуна 2005. године у Москви и сахрањена Трокуровском гробљу.

Наталија Кравцова је била добитница неколико признања и одликовања Совјетског Савеза. Приликом добијања звања Хероја Совјетског Савеза, 23. фебруара 1945. године, аутоматски је била одликована Орденом Лењина. Поред тога, одликована је и с другим одликовањима, међу којима су:

 три Ордена црвене заставе, којима је одликована 14. априла 1944, 14. децембра 1944. и 15. јуна 1945. године
 Орден црвене звезде, којим је одликована 11. јануара 1942. године
 Орден Отаџбинског рата другог степена, којим је одликована 27. априла 1943. године
 Орден части, којим је одликована 7. септембра 1982. године
 Орден Отаџбинског рата првог степена, којим је одликована 11. марта 1985. године

Референце

Спољашње везе 
  Биографија Наталије Меклин-Кравцов на сајту Хероји земље 

Рођени 1922.
Умрли 2005.
Руси
Совјетски комунисти
Совјетски пилоти у Другом светском рату
Совјетски књижевници
Жене Хероји Совјетског Савеза